Jelasin soal Siomay  dalam bahasa jawa dong

Somay (Ind: siomai, siomay) kalebu salah siji jinis dim sum. Ing basa Mandharin, somay diarani shaomai. Ing basa Kwangtung siomai diarani siu maai. Ing carabasa Peycing (pinyin: Beijing), somay diarani shaomai lan ditulis 燒麥. Kulit somay méh padha kaya kulit pangsit. Somay asalé saka Mongolia Jero.

Ing resep masakan Cina, somay yaiku daging babi kang diiris lan dibungkus kulit tipis. Kulit tipis iki digawé saka glepung utawa gandum. Somay uga digawé saka urang, daging pithing utawa daging sapi. Somay digawé kanthi wujud bumbung lan diwénéhi rerenggan kaya ta endhog, pithing, parutan wortel utawa kacang polong. Sawisé iku, somay banjur didang. Somay bisa dipangan nganggo cokak utawa kécap asin.

Ing Indonésia ana warna-warna wujud lan isi somay. Wiwit saka somay iwak tenggiri, daging pitik, urang, pithing, utawa campuran daging pitik lan urang. Bahan kang kanggo ngisi dicampur karo gandum utawa tapioka. Somay uga ora dibungkus kulit kang digawé saka glepung utawa gandum.

Endhog pitik lan janganan kaya ta kenthang, peria, lan kul kanthi isi utawa tanpa isi disuguhaké ing piring bareng karo somay. Tahu bakso utawa tahu isi uga kalebu jinisé somay.

Somay Bandhung disuguhaké sawisé diwénéhi saos kacang. Saos kacang iki digawé saka kacang brol kang dialuské nganggo banyu. Bumbu saos kacang yaiku lombok, gula pasir,bawang, uyah, lan cokak utawa jeruk kêcêr. Nalika disuguhaké, somay banjur diwénéhi tambahan kécap legi, sambel botolan, utawa saos tomat.